As die weiding gedurende die wintermaande te min geword het vir die vee moes hy Swaziland toe trek. Hier het hy dan gewoonlik tent opgeslaan en met genoeg biltong, beskuit, pap en skaapvleis die winter deurgesien. Ons weet dat hierdie deel van die land baie koud word in die winter, maar Oom Nelie het sy bloed warm gehou met die sagte, melodieuse klanke van sy boerekonsertina. Een jaar het sy wa by Sandrivier, naby Swaziland, vasgeval en die donkies wou opsluit nie verder trek nie. Oom Nelie het op dié tydstip heerlik in die wa gelê en konsertina speel. Een van sy swart skaapwagters kom toe by hom en sê: "Oubaas, jy is van die Satan". Hy het seker maar bedoel dat die donkies nie wil trek as hulle sulke mooi musiek hoor nie! Oom Nelie, 'n gemoedelike mens, het ewe nonchalant uit die wa geklim en die donkies 'n paar rapse gegee waarop hulle die wa maklik deur die drif getrek het!
Hulle het veral op troues, boeresportbyeenkomste en huispartytjies opgetree. Oom Nelie was 'n welbekende musikant met 'n baie vriendelike geaardheid, en kon maklik met mense omgaan. Hy het mense en die lewe geken en kon hom maklik by omstandighede aanpas. Hy was ook 'n uithaler skut en kon vleis goed bewerk. Sy geliefkoosde gereg (wie kan raai?) was dan ook gebraaide skaapribbetjie en pap! Koningskos vir ons Boere!